SKRIFTLIG FORESPØRGSEL E-2632/99

af W.G. van Velzen (PPE-DE) til Kommissionen

(12. januar 2000)

Om: Den albanske luftfartssektors evne til at klare årtusindskiftet

Der er allerede arbejdet meget med problemerne i forbindelse med årtusindskiftet, som mange mennesker er bekymrede over. Nu, hvor der er mindre end 30 dage tilbage, ser det ud som om ikke hele Europa er sikret til at klare skiftet til det nye årtusind.

Indtil nu har Albanien ikke rapporteret til ICAO (den internationale organisation for civil luftfart) om de albanske lufthavnes evne til at klare årtusindskiftet. Det er klart, at Den Europæiske Union, ligesom ICAO, er interesseret i klarhed om forholdene vedrørende årtusindskiftet i nabolandet (til Grækenland), Albanien.

Kommissionen omtalte den 24. november 1999 forhandlinger med Albanien, dvs. de politiske, institutionelle og økonomiske problemer i den forbindelse.

1. Er Kommissionen bekendt med de mulige risici, som denne situation i Albanien vedrørende årtusindskiftet og luftfarten indebærer for Den Europæiske Union? Hvilke af disse risici mener Kommissionen, er de væsentligste?

2. Hvorledes påtænker Kommissionen at begrænse risiciene for EU-borgerne ved et luftfartssystem i et naboland, der ikke med sikkerhed kan klare årtusindskiftet?

3. Hvilken rolle har årtusindspørgsmålet spillet for Kommissionens konklusioner (af 24.11.1999), at det i øjeblikket er umuligt at udarbejde et officielt forslag til forhandlingsretningslinjer for en aftale med Albanien om stabilisering og tiltrædelse?

4. Hvilke foranstaltninger vil Kommissionen træffe med henblik på at sikre klarhed over, hvorvidt den albanske luftfartssektor kan klare årtusindskiftet?

5. Er Kommissionen, hvis Albanien ikke sikrer klarhed om dette spørgsmål, rede til at udsende en advarsel mod at flyve til Albanien omkring årsskiftet og mod at benytte albanske luftfartsselskaber?

6. Kan Kommissionen i betragtning af disse spørgsmåls særlige karakter besvare dem inden den 31. december 1999?

Svar afgivet på Kommissionens vegne af Christopher Patten

(2. februar 2000)

Formålet med Kommissionens nylige rapport(1), som det ærede medlem henviser til, var at bedømme mulighederne for at forhandle en stabiliserings- og associeringsaftale på plads med Albanien. I rapporten pegedes på vigtige politiske, institutionelle og økonomiske betingelser for, at Albaniens deltagelse i et sådant samarbejde kan krones med succes. Rapporten beskæftigede sig ikke med år 2000-spørgsmålet i forbindelse med Albanien.

Kommissionen har ikke modtaget detaljerede oplysninger fra de albanske myndigheder om hvorvidt landet var forberedt på år 2000-problemet. Imidlertid kan det oplyses, at start og landing i Tirana (Rinas) lufthavnen sker visuelt, og at belysningssystemet ikke er computerstyret. For indeværende er der kun yderst få flyvninger mellem Fællesskabets lufthavne og Tirana, og om natten er lufthavnen normalt lukket. Check-in-systemerne er kompatible, eftersom de er en del af de vesteuropæiske systemer (Swissair er hovedbrugeren). Luftrummet kontrolleres af et SITA-system (Société international de télécommunications aérienne), og ifølge Eurocontrol og andre relevante kilder skulle der ikke være tale om nogen betydelig risiko.

(1) KOM(1999) 651 endelig udg.